A központ szerint valóban tervezik a legjobban tanuló zuglói diákok jutalmazását, de ez majd csak a következő tanévben valósulhat meg, és eddig nem is volt semmiféle pályázati kiírás. Azaz – mint írják – hazugság, hogy cserbenhagytak minden tanulót, aki a 100. ötösét megszerezve hiába várta kitüntetését.

Korábban megírtuk az Index információira hivatkozva, hogy a zuglói jó tanulókat becsapta a Közép-pesti Tankerületi Központ, mert hiába ígért jutalmat azoknak az általános iskolásoknak, akik 100 ötöst összegyűjtenek, a gyerekek végül nem kaptak semmit. A diákok elvileg az iskolatitkárnál jelentkezhettek a jó jegyeikkel. Az Indexnek a szülők írtak a programról, és azt is ők továbbították, hogy az egyik iskola igazgatója levélben tájékoztatta a szülőket, hogy a tankerületi központ leállította a programot, miután sokkal több gyerek nevét küldték be az iskolák, és ennyi oklevelet nem tudtak biztosítani.

Az üggyel kapcsolatban az Index megkereste tankerület vezetőjét, Házlinger Györgyöt, aki reakciót ígért, de később mégsem jelentkezett.

A Klebelsberg Központ most reagált egy MTI-ben megjelent közleményen keresztül. Mint írják: "álhírek és hazugságok jelentek meg a Közép-pesti Tankerületi Központ zuglói tanulóknak tervezett kitüntetéséről. A tankerületi központ valóban tervezi, hogy a 100. jelesét megszerző tanulókat ünnepélyes keretek között megjutalmazza, de ez csak terv, semmilyen pályázati kiírás, sem annak visszavonása nem történt meg.

Eleve a következő tanévre tervezzük ezt az új jutalmazási formát, az elmúlt hetekben csak az ehhez szükséges előkészítések és egyeztetések kezdődtek meg az iskolákkal.

Kiemelik, hogy a tankerületi központ tehát senkit nem csapott be, és nem spórol a diákokon sem. Ezt bizonyítandó megjegyzik, hogy "csak ebben a tanévben a tankerülethez tartozó 48 iskola fejlesztésére 718 millió forintot" költöttek.

A közlemény végén a központ hangsúlyozza, hogy az új elismerések átadását első ízben a következő tanévben tervezik a jól tanuló diákok részére, és "a részletek kidolgozása folyamatban van".